**4. Etiikka ja opinnäytetyön tulosten jakaminen**

Ammattikorkeakoulun opinnäytetyö suunnitellaan, toteutetaan, raportoidaan ja sen aikana syntyneet aineistot käsitellään ja tallennetaan hyvän tieteellisen käytännön ja ammattikorkeakoulujen opinnäytetyösuositusten edellyttämällä tavalla.

Tässä osiossa perehdytään siihen, miten eettiset kysymykset otetaan huomioon tulosten jakamisessa.

**"Tutkimusaineistoja, tuloksia ja julkaisuja koskevat tekijänoikeuslain säännökset.** Tekijänoikeuden alaisen aineiston käyttäminen edellyttää oikeudenhaltijan lupaa, elleivät rajoitussäännökset toisin määrää. Kun opinnäytetyön tausta-aineistona käytetään toisten omistamia aineistoja, menetelmiä tai tuloksia, tulee niiden alkuperä, tekijät ja lähteet mainita hyvän tutkimustavan mukaisesti ja lainsäädäntöä noudattaen." [Ammattikorkeakoulujen opinnäytöiden eettiset suositukset http://www.arene.fi/wp-content/uploads/Raportit/2020/AMMATTIKORKEAKOULUJEN%20OPINN%C3%84YTET%C3%96IDEN%20EETTISET%20SUOSITUKSET%202020.pdf?\_t=1578480382.](Ammattikorkeakoulujen%20opinnäytöiden%20eettiset%20suositukset%20http://www.arene.fi/wp-content/uploads/Raportit/2020/AMMATTIKORKEAKOULUJEN%20OPINN%C3%84YTET%C3%96IDEN%20EETTISET%20SUOSITUKSET%202020.pdf?_t=1578480382.)

"Ammattikorkeakoulussa laadittu ja tutkintotodistuksen saamiseen johtava **opinnäytetyö on julkisuuslain nojalla viranomaisen asiakirja, joka on julkinen**, ellei muutoin ole erikseen säädetty (Suomen perustuslaki 12.2 §; julkisuuslaki 1 §).Ammattikorkeakoulut noudattavat opetus-ja kulttuuriministeriön ohjetta, jonka mukaan opinnäytteisiin ei sisällytetä salassa pidettävää aineistoa, ja opinnäytteet ovat julkisia heti hyväksymisen jälkeen (Opetusministeriön kirje ammattikorkeakouluille 28.1.2004, Dnro 3/500/2004)Ensisijaisesti opiskelija tallentaa työnsä kaikille avoimeen Theseus-julkaisuarkistoon, tai vaihtoehtoisesti opiskelija toimittaa painetun version työstään ammattikorkeakoulun kirjastoon ja kirjasto luetteloi sen kokoelmiinsa. Opiskelija huolehtii siitä, että arvioitavaan ja julkaistavaan opinnäytetyöhön ei sisällytetä lain mukaan salassa pidettäviä tietoja, kuten henkilötietoja, tai yhteistyösopimuksessa määritettyjä liike-ja ammattisalaisuuksia." [Ammattikorkeakoulujen opinnäytöiden eettiset suositukset](http://www.arene.fi/wp-content/uploads/Raportit/2020/AMMATTIKORKEAKOULUJEN%20OPINN%C3%84YTET%C3%96IDEN%20EETTISET%20SUOSITUKSET%202020.pdf?_t=1578480382).

"[Hyvä tieteellinen käytäntö](https://moodle.karelia.fi/mod/lesson/view.php?id=338161) edellyttää perustietoja tieteellisestä kirjoittamisesta ja viittauskäytänteistä. Plagioinnilla eli luvattomalla lainaamisella tarkoitetaan toisen henkilön tuotannon vilpillistä käyttöä ilman alkuperäisen lähteen asianmukaista kertomista. Plagiointi on tekijänoikeuslaissa kielletty. Plagiointi on yleisin tutkimusvilppi, ja sen ehkäisemiseksi ja tunnistamiseksi myös opinnäytteet tarkistetaan plagiaatintunnistusjärjestelmässä ennen niiden hyväksymistä. Mikäli opinnäytetyöhön saattaa sisältyä plagiointia, ohjaajan velvollisuus on ilmoittaa asiasta ammattikorkeakoulun rehtorille. Hän päättää, onko asiassa syytä käynnistää HTK-prosessin mukainen esiselvitys.

Hyvässä tieteellisessä käytännössä on varsinaisen plagioinnin lisäksi määritelty myös laajempi käsite, eli anastaminen, mikä tarkoittaa toisen henkilön tutkimustuloksen, -idean, -suunnitelman, -havaintojen tai -aineiston oikeudetonta esittämistä tai käyttämistä omissa nimissä. Mikäli opinnäytetyöprosessissa herää epäily anastamista, opiskelijan tai ohjaajan tulee ilmoittaa asiasta ammattikorkeakoulun rehtorille. Hän päättää, onko asiassa syytä käynnistää HTK-prosessin mukainen esiselvitys. Tiedeyhteisön itsesääntelyyn kuuluvassa HTK-loukkausepäilyjen tutkinnassa ei selvitetä rikosoikeudellisia, tekijänoikeudellisia tai muita oikeudellisia kysymyksiä, joita voi myös liittyä väitettyyn loukkaukseen ja jotka käsitellään tuomioistuimessa." [Ammattikorkeakoulujen opinnäytöiden eettiset suositukset](http://www.arene.fi/wp-content/uploads/Raportit/2020/AMMATTIKORKEAKOULUJEN%20OPINN%C3%84YTET%C3%96IDEN%20EETTISET%20SUOSITUKSET%202020.pdf?_t=1578480382).

Hyvään tieteelliseen käytäntöön kuuluu tietolähteiden kriittinen arviointi ja lähteiden käyttö tekijän oikeuksia kunnioittavalla tavalla. Tässä jaksossa tutustutaan [tietolähteiden käyttö](https://moodle.karelia.fi/mod/lesson/view.php?id=338167)ön, viittauskäytäntöihin ja lähdekritiikkiin.

Tässä osiossa on kolme teemaa. Ensimmäinen teema on [tietolähteiden käyttö](https://moodle.karelia.fi/mod/lesson/view.php?id=338167), toisessa käsitellään viittauskäytäntöjä ja kolmas teema pureutuu lähdekritiikkiin.

Kaikkiin teemoihin sisältyy monivalintatehtäviä. Opintojakson hyväksytty suoritus edellyttää kaikkien tehtävien läpäisemistä. Voit yrittää tehtäviä niin monta kertaa että saat ne oikein.

**Vilppi ja piittaamattomuus**

[Tutustu Vastuullisen tieteen artikkeleihin](https://vastuullinentiede.fi/fi/tutkimustyo/vilppi-ja-piittaamattomuus) https://vastuullinentiede.fi/fi/tutkimustyo/vilppi-ja-piittaamattomuus

**Tekijyys (kirjoittajuus)**

Tutustu TENK:n julkaisuun  <https://www.tenk.fi/sites/tenk.fi/files/TENK_suositus_tekijyys.pdf>

**Tietolähteiden käyttö**

Tietolähteitä käytetään tieteellisessä kirjoittamisessa (opinnäytteet, tutkielmat, esseet, tutkimusraportit jne.) joko tukemaan esitettyjä väitteitä tai tuomaan esille näkemyksiä, joita halutaan kritisoida. Molemmissa tapauksissa edellytetään, että lainaus kertoo jotain olennaista käsitellystä aiheesta.  
  
Tekstissä on aina viitattava kaikkiin käytettyihin lähteisiin. Lähdeviitteiden täsmällisyys ja oikeellisuus ovat oleellinen osa hyvin tehtyä julkaisua. Täsmällisten ja oikeellisten lähdetietojen avulla opinnäytteessä käytetyn tiedon pystyy kuka tahansa lukija yksilöimään ja löytämään vaivattomasti. Lähdeviittaukset ilmaisevat myös erilaiset tekijänoikeudelliset suhteet. Täsmällisten ja oikeellisten lähdetietojen käyttö koskee kaikkia tietolähteitä sekä painettuja että elektronisia tietolähteitä.  
  
Lähteitä käytetään tutkimuksessa pääsääntöisesti kahdella tavalla: **referoimalla** ja **lainaamalla**. Opinnäytteen lukijan on oltava koko ajan selvillä, milloin kyseessä on kirjoittajan oma ajatus, milloin taas referoidaan tai lainataan toisten tekstejä.

**Referointi**

**Referoitaessa** tiivistetään oman tutkimuksen kannalta olennaiset lähteessä olevat tiedot. Koska referointi ei ole lainausta sanasta sanaan, sitaattimerkkejä ei käytetä. Referoinnin lähde ilmaistaan usein seuraavasti:*Herreran mukaan*, *Komonen toteaa*. Tämän lisäksi on tehtävä asianmukainen viitemerkintä.

**Sitaatti**

**Siteeraus** tarkoittaa lähdetekstin esittämistä sanasta sanaan. Tekstin sisällä sitaatti on ehdottomasti merkittävä lainausmerkkeihin. Vältä laajoja sitaatteja, ellei niiden käyttö ole aivan välttämätöntä. Laajemmat sitaatit voi esittää myös omana sisennettynä kappaleena, jolloin lainausmerkkejä ei tarvita. Sisennys kirjoitetaan usein tiheämmällä rivivälillä.  
  
Sitaatti on toistettava tarkasti alkuperäisessä asussa, jopa mahdollisia kirjoitusvirheitä myöten (tällöin virheen jälkeen voi merkitä suluissa sic. sic = juuri näin ). Jos lähdetekstistä halutaan siteerata vain osa, pois jätetty osa merkitään näin: [.]. Jos sitaatti katkaistaan kesken virkkeen, pannaan sulkujen ja kolmen pisteen jälkeen se välimerkki, johon virke katkaisemattomana päättyy.

**Plagiointi**

Plagioinnilla tarkoitetaan jonkun toisen tekstin tai sen osan, kuvallisen ilmaisun tai käännöksen esittämistä omana. Plagiointi tieteellisessä tai taiteellisessa toiminnassa voi olla lisäksi teoksen luvatonta lainaamista tai kopiointia. Helsingin yliopiston [Opiskelijan ohjeet -sivustolla](https://guide.student.helsinki.fi/fi/artikkeli/mita-ovat-vilppi-ja-plagiointi) <https://studies.helsinki.fi/ohjeet/artikkeli/mita-ovat-vilppi-ja-plagiointi>  on konkreettisia esimerkkejä plagioinnista, sen ilmenemismuodoista ja tunnistamisesta. **Tutustu erityisesti neljään sivustolla olevaan konkreettiseen esimerkkiin.** Esimerkit auttavat hahmottamaan, mikä on plagiointia. Lisäksi on huomioitava tekijänoikeudelliset seikat, ks. Avoin tiede ja kuvien käyttö: [ImagOA-opas (Aalto-yliopisto)](https://libguides.aalto.fi/imagoa) <https://libguides.aalto.fi/imagoa>

**Käsitteitä**

**Tietolähde**: aineisto tai resurssi, johon viitataan; esimerkiksi sähköiset ja painetut kirjat, tutkimusraportit, kokoomateokset, lehtiartikkelit, konferenssiesitelmät ja erilaiset www-sivut.

**Lähdeviite**: viitemerkintä, jonka avulla tietolähde voidaan tunnistaa tai paikantaa.

**URL (Uniform Resource Locator):**  
yhdenmukainen resurssin paikannin, jota käytetään tietolähteiden sijainnin ilmoittamiseen verkossa.

**URN (Uniform Resource Name):**pysyvä tunniste, jonka avulla tietolähde on paikallistettavissa verkossa.

**DOI = digital object identifier:**

elektronisen artikkelin yksikäsitteinen tunniste, vrt. kirjan ISBN-numero

Seuraa artikkelin mukana, vaikka kustantaja vaihtuisi.

DOI-tunnisteella julkaisu on mahdollista löytää internetisä, vaikka sen osoite ei olisikaan tiedossa.

Lähde: <https://libguides.aalto.fi/c.php?g=410672&p=2796865>

**Viittauskäytännöt**

**Mistä liikkeelle**

• Onnistunut tiedonhaku on hyvän opinnäytetyön perusta. Hyödynnä oman korkeakoulukirjastosi tarjoamia tietoaineistoja ja koulutusta tiedonhaussa.

• Oman alan ja aiheen keskeiset tietolähteet ovat mukana opinnäytetyössä.

• Käytä tieteellisiä lähdeaineistoja. Korkeakoulukirjastosi tarjoaa sellaisia valikoituja tieteellisiä tietoaineistoja, joita ei ole vapaasti saatavissa verkosta.

• Valitse parhaat ja aiheen kannalta olennaisimmat ja tuoreimmat lähteet.

• Tutki hyvien ja aiheesi kannalta keskeisten lähteiden lähdeluettelot tarkkaan. Niistä saat lisää vinkkejä sellaisista lähteistä, jotka voisivat olla aiheesi kannalta oleellisia.

• Tarkista lähteiden luotettavuus.

**Miksi viitataan**

• Annetaan tunnustus muiden tekemälle työlle.

• Lähdeviitteet osoittavat, mistä tiedot ovat peräisin, ja onko tietoja käytetty oikein.

• Alkuperäinen julkaisu löytyy lähdeviitteen avulla, jolloin lukija voi hankkia saman aineiston.

• Kirjoittaja osoittaa perehtyneisyytensä aiheeseen.

**Milloin viitataan**

• Kun lainaat toisten tekstejä, ilmoita aina lähde.

• Toisen ideoiden, tulosten tai sanamuodon kopioiminen omiin nimiinsä on plagiointia.

• Erota omat ajatuksesi ja muilta lainatut tiedot.

• Alan perustiedot eivät tarvitse lähdeviitettä.

• Merkitse suorat sitaatit lainausmerkeillä.

**Miten viitataan**

• Noudata ensisijaisesti oman ammattikorkeakoulusi tai koulutusohjelmasi viittauskäytäntöjä ja ohjeita.

• Ole johdonmukainen - käytä tekstiviitteissä ja kirjallisuusviitteissä aina samaa järjestelmää.

• Älä viittaa puutteellisesti tai epätarkasti.

• Käytä oman ammattikorkeakoulusi oppaita apuna viittausten tekemisessä.

• Älä kopioi viitteitä sellaisenaan, vaikka löytäisitkin erilaisista kirjastojen tarjoamista tietokannoista valmiita lähdeviittausmerkintöjä (cite, citation). Noudata oman ammattikorkeakoulusi viittausohjetta. Muokkaa lähdeviittausmerkinnät oman korkeakoulusi viittausohjeen mukaisiksi.

• Kirjallisuusviite päättyy pisteeseen.

**Tekstiviitteen paikka**

**Tekstiviitteen paikka suomenkielisissä teksteissä kertoo, miten laajaa kirjoituksen osaa viittaus koskee**

* Jos lähteen tieto koskee vain yhtä virkettä, ilmoitetaan lähde joko kertovasti tekstissä tai sijoitetaan lähde virkkeen loppuun ennen pistettä.
* Jos lähteen tieto koskee useampaa virkettä, sijoitetaan lähde virkkeen loppuun pisteen jälkeen. Suomalaisessa tutkimuskirjallisuudessa käytetään usein lisäksi pistettä vielä viittauksen sulkujen sisällä, jolloin viittauksesta syntyy ikään kuin oma lauseensa.
* Jos viittaus koskee koko tekstikappaletta, viitteen voi kirjoittaa kappaleen loppuun tai viitteen voi sijoittaa kertovasti tekstiin, jolloin tekstistä tulee käydä ilmi, että koko kappaleen tiedot ovat kyseisestä lähteestä.
* Kansainvälisissä teksteissä piste laitetaan aina viittauksen jälkeen sulkeiden ulkopuolelle, joten edellä mainitut suomalaiset käytännöt eivät päde englanninkielisissä teksteissä.

Esimerkkejä tekstiviitteistä Harvardin järjestelmän mukaan:

* Meikäläinen (2006, s. 22) on osoittanut, että...
* On osoitettu, että ... (Meikäläinen 2006, s. 22).
* On esitetty, että ... Aalto-yliopistossa. Näin ... vaikuttavat opiskeluun. (Meikäläinen 2006, s. 22.) *Suomalainen tapa*
* It has been said ... in the Aalto University. Hence ... have an impact to the studies (Meikäläinen 2006, p. 22).

**Viittaus kuuluu tieteelliseen tekstiin**

Huolellisesti laaditut viittaukset on tieteellisen tekstin tunnusmerkki. Viitteiden ideana on dokumentoida kaikki tutkimuksessa käytetyt lähteet.

Tieteellisessä tekstissä erotetaan muilta kirjoittajilta lainatut lauseet ja merkitään lähdeluetteloon tarkasti, mistä teoksista kyseiset lauseet ovat peräisin.

Viittaus on aina kaksiosainen: se koostuu **tekstiviitteestä** ja **lähdeviitteestä**.

**Viittaus on kaksiosainen**

• **tekstiviite**: tekstissä oleva viite, jonka tarkat bibliografiset tiedot ovat saatavilla erillään

• **lähdeviite** eli kirjallisuusviite: yksilöi viitteen tarkasti

• lähdeluettelo sisältää vain ne lähdeviitteet, joihin kirjoituksessa on viitattu

**Lähdeluettelo**

Lähdeluettelo

* sisältää tarkat tiedot tekstissä käytetyistä lähteistä
* sisältää vain ne lähteet, joihin työssä on viitattu
* sijoitetaan yleensä julkaisun loppuun
* kuuluu olennaisena osana tieteelliseen julkaisutoimintaan
* lähdeluettelosta lukija löytää halutessaan käytetyt lähteet
* lähdeluettelosta lukija saa yleiskäsityksen siitä, minkälaiseen lähdemateriaaliin tutkimus rakentuu
* lähdeluettelossa lähteet jaotellaan ja otsikoidaan kussakin tutkimuksessa käytetyn aineiston pohjalta (esim. alkuperäislähteet, tutkimuskirjallisuus, raportit, haastattelut)

**Lähdeluettelon laatiminen**

Lähdeluettelon laatimiseen on olemassa useita eri järjestelmiä. Käytännöt vaihtelevat korkeakouluittain, joten ne kannattaa tarkistaa esim. oman korkeakoulun opinnäytetyöohjeeesta tai opinnäytetyön ohjaajalta.

Lähde: <http://libguides.aalto.fi/c.php?g=410672&p=2798012>

Lähdekritiikki

Kun olet löytänyt mielestäsi sopivia lähteitä opinnäytetyöhösi, on lähdekritiikin vuoro. Tutkittavaa ilmiötä voidaan tarkastella monesta näkökulmasta. Toisaalta on olemassa myös monenlaista ja monentasoista lähdemateriaalia. Kaikki materiaali ei kuitenkaan aina ole välttämättä kelvollista eikä kytkeydy omaan työhön. Lähdemateriaalin valinnassa, käytössä ja tulkinnassa tarvitaan kriittisyyttä ja harkintaa. Arvioi siis tiedon tuottajan ja löydetyn tiedon luotettavuutta sekä niiden arvoa lähdemateriaalina.

Luotettavuustaso vaihtelee aineistotyypin mukaan: väitöskirjoissa ja ennakkoarvioinnin läpikäyneissä tieteellisten lehtien artikkeleissa taso on korkea verrattuna esimerkiksi suurelle yleisölle tarkoitettuihin artikkeleihin tai verkkosivuihin. Tieteellisten lehtien artikkeleiden korkean laadun takaa **vertaisarviointi** eli **peer review**, joka on julkaisuun liittyvä prosessi. Vertaisarviointimenettelyssä alan asiantuntijat arvioivat tieteellisen käsikirjoituksen ja päättävät, julkaistaanko se.

Voit pohtia aineiston luotettavuutta ja lähteen arvoa miettimällä vastauksia muun muassa seuraaviin kysymyksiin:

* Mitä tietoja tekijä antaa itsestään?
* Onko tekijä julkaissut muuta materiaalia aiheesta?
* Mikä on tekijän taustayhteisö ja sen näkökanta aiheeseen?
* Kuka on kustantanut tai sponsoroinut tutkimuksen tai julkaisun?
* Milloin aineisto on julkaistu / onko aineisto ajan tasalla?
* Kenelle aineisto on suunnattu / onko aineistolla tietty kohdeyleisö?
* Onko aineistossa ilmoitettu käytetyt lähteet?
* Onko aineisto huolellisesti muotoiltu ja vastaako siinä käytetty kieli alan tunnettua terminologiaa?
* Miten aineisto vertautuu muihin saman aihepiirin aineistoihin ja siihen mitä jo tiedät aiheesta?

Avoimen verkon aineiston lähdekritiikissä on oltava erityisen tarkka: koska internet on kanavana kaikille avoin, ei sen sisällön luotettavuutta kontrolloida välttämättä mitenkään. Arvioi avoimesta verkosta löytämääsi tietoa ainakin seuraavista näkökulmista:

* **Sisällön luotettavuus**: perustellaanko materiaalissa esitetyt väitteet ja esitetäänkö siinä lähteitä ja muita linkkejä, joista voit tarkistaa tiedot.
* **Objektiivisuus**: missä sivu sijaitsee ja kuka vastaa sivustosta (yritys, viranomainen, yhteisö tai esimerkiksi yksityishenkilö). Muista, että esimerkiksi liikeyritysten sivuilla on usein mainostietoa.
* **Ajantasaisuus**: selvitä ainakin, milloin sivusto on luotu ja koska sivut on viimeksi päivitetty.

Huomaathan myös, että on suositeltavaa käyttää [ensisijaisia lähteitä](https://blogs.helsinki.fi/opiskelijan-digitaidot/4-tiedonhankinta/4-1-tiedonhankinnan-suunnittelu/tiedonlahteet/) toissijaisten lähteiden sijaan.

Lähteet voidaan jakaa lähteen alkuperäisyysasteen mukaan ensisijaisiin ja toissijaisiin lähteisiin.

**Ensisijaiset lähteet**(**primary sources**) sisältävät uutta tietoa ensi kertaa ilmaistuna tai täydellisesti toistettuna. Ensisijaisia lähteitä:

* Väitöskirjat ja tutkimusraportit ovat usein käytettyjä ensisijaisia lähteitä.
* Uutta tutkimusta raportoivat tutkimusartikkelit ovat ensisijaisia lähteitä, joita julkaistaan eri aihepiireihin keskittyvissä tieteellisissä aikakauslehdissä. Osa tieteellisistä lehdistä käyttää artikkelien laadun varmistukseen vertaisarviointia. Se tarkoittaa, että alan asiantuntijat tarkistavat ja hyväksyvät artikkelit ennen julkaisua (nk. [peer review](https://blogs.helsinki.fi/opiskelijan-digitaidot?page_id=25955)). Esimerkiksi lääke- ja luonnontieteissä lehtiartikkelit ovat käytetyimpiä ensisijaisia lähteitä.
* Tieteelliset lehdet sisältävät myös aikaisempaa tutkimusta esitteleviä ja kommentoivia katsausartikkeleita, tutkimusjulkaisujen arviointeja sekä muita keskustelupuheenvuoroja. Tällaiset artikkelit eivät aina täytä ensisijaisten tieteellisten lähteiden kriteerejä.
* Joillakin aloilla ensisijaiset lähteet ovat usein kirjoja.

**Toissijaiset lähteet**(**secondary sources**) tiivistävät, jäsentävät, kokoavat ja auttavat löytämään ensisijaisissa lähteissä esitettyä tietoa. Käytetyimpiä toissijaisia lähteitä ovat:

* kirjallisuusviitteet
* tiivistelmät
* hakuteokset (mm. käsikirjat, sanakirjat ja ensyklopediat eli tietosanakirjat)
* oppikirjat

Hakuteokset tarjoavat tietyn aihealueen keskeisen tietoaineksen hakutermeittäin järjestettynä. Ne antavat suoran vastauksen tiettyä faktatietoa koskevaan kysymykseen. Hakuteokset auttavat hahmottamaan kiinnostavan aihepiirin yleiskuvaa tai tutustuttavat kyseisen aiheen termistöön.

* [Tieteen kansallinen termipankki](https://tieteentermipankki.fi/wiki/Termipankki:Etusivu) <https://tieteentermipankki.fi/wiki/Termipankki:Etusivu> sisältää Suomessa harjoitettavien tieteenalojen termistöä. Termipankki on luotu yhteistyössä tiedeyhteisön asiantuntijoiden kanssa.

Huom! Wikipedia on yhteisöllisesti tuotettu sivusto, jonne voi kirjoittaa artikkelin kuka tahansa. Wikipediaa ei ole tarkoitettu tieteellisen tutkimuksen ensisijaiseksi lähteeksi.

Lähde: Helsingin yliopisto. 2019. [Opiskelijan digitaidot](https://blogs.helsinki.fi/opiskelijan-digitaidot/3-tiedonhankinta/3-4-loydetyn-tiedon-kaytto-ja-arviointi/lahdekritiikki/) <https://blogs.helsinki.fi/opiskelijan-digitaidot/3-tiedonhankinta/3-4-loydetyn-tiedon-kaytto-ja-arviointi/lahdekritiikki/>